作者:吳潛
標題:沁園春
內容:二十年前，君王東顧，詔牧此州。念昔時豪傑，猶難闢闔，如金老大，卻更遲留。四載相望，三春又半，邂逅劭農得縱遊。田疇事，是桑條正長，麥含初抽。悠悠。身世何求。算七十迎頭合罷休。謾繞堤旌纛，牽連鷁棹，喧天鼓吹，斷送龍舟。翠巘層邊，碧雲堆處，一擔擔來天外愁。如何好，且同斟綠醑，自課清謳。